În ultima zi de vară pe 31 august 2013, începând cu ora 17,00 în Parcul Titan-Parcul Artelor se vor întâlni nume importante ale muzicii româneşti. Pentru prima dată va concerta în aer liber, în Bucureşti, celebrul Cor Madrigal.

Quartet-ul Oana Cătălina Chiţu din Germania, aflat pentru prima dată în România va interpreta muzica Mariei Tănase. Lor li se vor alătură formaţia de muzică veche românească-Anton Pann precum şi membrii trupei Alternosfera din Republica Moldova. Un concert extraordinar, un regal de muzică şi grai românesc totul plasat sub semnul lui Mihai Eminescu. Expoziţia în aer liber va prezenta publicului viaţa şi opera poetului iar poezia Luceafărul va fi printată integral. În Parcul Artelor publicul va putea auzi fragmente din Luceafărul recitate de mari voci ale teatrului românesc, aparţinând Fonotecii de Aur a Radio România.

Evenimentul LIMBA ROMÂNĂ-LIMBA LUCEAFĂRULUI se va încheia cu un foc de artificii pe Rapsodia Română de G. Enescu.

Intrarea este liberă.